125 ryttere disket etter ritt-konflikt

Kjørelærer spøkte med

å kjøre på syklister

Kjøreskoleeieren spøkte med at bilister burde kjøre ned syklistene «til du ikke kjenner humper eller skriking». Nå legger han seg flat.

Oppdatert 9. juni 2016

Artikkelen er over fire år gammel

«Denne situasjonen krever at du som bilsjåfør tar venstre hånd fra rattet, holder den over øynene og tråkker gassen i bånn til du ikke lenger kjenner humper eller skriking. Dermed er problemet løst og dagen blir bedre 😊»

Slik lød kjørelærer Marius Gudmundsruds (31) Facebook-kommentar under videosnutten som kameraten publiserte tirsdag. Det fikk uante konsekvenser.

Eidsvoll Ullensaker Blad har skrevet om saken som endte med at alle deltakere som syklet såkalt «lang runde» i karusellrittet ble disket av arrangøren Ullensaker Cykleklub etter at de hadde blokkert veibanen for medtrafikanter.

Men Gudmundsruds kommentar, som han bedyrer er intern humor, har også vekket oppsikt.

Angrer

– De sier at all PR er god PR, men jeg er ikke så sikker i dette tilfellet. Hadde jeg tenkt meg om fem sekunder, så hadde jeg ikke gjort dette. Selvfølgelig angrer jeg. Jeg kunne ikke ha hatt denne jobben hvis jeg hadde ment sånne ting, sier Gudmundsrud som driver 2050 Trafikkskole på Jessheim hvor han er daglig leder og foreløpig eneste ansatte.

– Dette er vrøvl og vås og tull, sier han om kommentaren som han postet på kameratens Facebook-side under videosnutten.

Kommentar: Sykkel også for sykkelmotstandere

Gudmundsrud peker på at videoer som viser syklister i veibanen veldig ofte vekker sterke følelser hos både syklister og bilister.

Så hvorfor skrev han en slik kommentar?

– Vi synes det er gøy med humor som strider mot politisk korrekthet. Dette skulle være humor mellom to kompiser og så ble det mellom Norge og meg, sier han.

– Hadde jeg sett statusen ett døgn senere og skjønt at noen kunne ha oppfattet dette som seriøst, hadde jeg aldri sagt noe slikt på tull en gang. Folk tror jeg hater syklister, men det gjør jeg absolutt ikke, sier 31-åringen og legger til at saken har tatt «sinnssykt» mye mer av enn det han noen gang hadde forestilt seg.

Da han så hva som skjedde, gikk han inn på Facebook igjen for å forklare at kommentaren utelukkende er ment humoristisk.

Les også: Ap-Halse vil gi deg vrakpant på 20.000 kroner - mot at du kjøper elbil eller sykkel

Kom ikke forbi

Thomas Skjevik, som filmet syklistene med en mobil som var festet til et stativ på rattet, forteller at det ikke var mulig å passere feltet.

– Jeg tipper at jeg lå bak dem i 10-15 minutter før jeg endelig kunne svinge av, sier Skjevik til VG.

– Du kom aldri forbi?

– Nei, det var det ikke snakk om, og selv møtende bilister måtte bråbremse. Jeg prøvde å kjøre forbi, men når jeg kom opp på siden sperret de feltet for meg. Jeg tutet og da var det enda flere som la seg ut og blokkerte, sier Skjevik og legger til at han ble vist fingeren av flere. Da ringte han politiet.

Fått med deg? Sykkel-Norges nye satsingsområde: Velodromer

Han oppfattet aldri Gudmundsrud Facebook-kommentar seriøst.

– Jeg er vokst opp sammen med ham og dette er galgenhumor. Han hater alt som er politisk korrekt og skriver det motsatte selv om han ikke mener det. Han er en kjempedyktig kjørelærer, mener Skjevik.

Les også: Her blir syklisten påkjørt av motorsykkel

Politiet reagerer

Seksjonssjef Ola Lystad ved Fellesoperativ Enhet i Romerike Øst Politidistrikt, har ifølge Eidsvoll Ullensaker Blad selv sett videoen.

NORSK FORSKER: – Tour de France er for hardt

– Det er viktig å reagere. Folk, også syklister, skal følge lover og regler. I denne sammenhengen er det viktig å skille mellom turritt og aktive ritt. Dette er mosjonister, selv om flere av dem sikkert tenker noe annet så fort startskuddet går. Så lenge det ikke er regulerte og avsperrede områder i et sykkelritt, så møter man andre biler og trafikanter og da er det vegtrafikkloven og ordinære trafikkregler som gjelder, sier Lystad til avisen.

Les også: Statens vegvesen foreslår å lage 10 sykkelveier i Norges største byer

Legger seg flate

Arrangøren Ullensaker Cykleklub mener det som skjedde og som Skjeviks film fanget opp, ikke er akseptabelt i det hele tatt.

– Vi legger oss flate, slik skal man ikke opptre i trafikken, sier styreleder Hans-Petter Trondsen til VG.

Han forteller at rundt 125 deltakere ble disket.

– Samtlige ble disket. Vi måtte sette ned foten og få dem til å våkne. Her må man ta hensyn og sette sikkerheten i fokus. Hver og en må gå i seg selv, sier Trondsen og legger til at man må forholde seg til reglene hvis man ønsker at noen skal arrangere sykkelritt i fremtiden.

Publisert: 09.06.16 kl. 11:38 Oppdatert: 09.06.16 kl. 11:50

Mer om Trafikk Sykkel Facebook Humor